Omnibus presentes litteras inspecturis, magister Michael curie Senonensis officialis in Domino salutem. Noverint universi quod Willelmus Chailot canonicus Senonensis et Gilo de Sancto Clemente sororius ejus in nostra presentia constituti, obligaverunt se plegios erga fratres Vallis lucentis quod nobilis mulier Massa relicta Gaufridi Chailot, mater predicti Willelmi infra instans festum beati Thome apostoli veniet ad curiam Senonensem, ibidem factura recognicionem venditionis quatuordecim solidorum et donationis sex solidorum annui census percipiendorum in rebus et teneturis contentis in litteris abbatis Sancti Jacobi Pruvini. Quas vendicionem et donationem Guido filius dicte Masse coram nobis constitutus recognovit se fratribus predictis fecisse cum eadem Massa matre sua. Alioquin nisi ipsa mulier dicta die venerit ad curiam Senonensem factura quod superius est expressum, dicti Willelmus et Gilo satisfacient ipsis fratribus super quinquaginta quinque libris Pruviniensibus quas idem fratres tradiderunt supradicto Guidoni pro dicta venditione dictorum quatuordecim solidorum vel sufficientia gagia tradent eisdem fratribus Vallis lucentis. Dictus etiam Willelmus Chailot supposuit se quantum ad hoc curie Senonense. Datum anno Gracie M° CC° vicesimo quinto, crastino sancti Clementis.